閱舊詩軸見夏均父和晁之道詩次其韵寄伯容仲成均父諸友
作者：饒節
朝代：宋

paragraphs: 往者少年日，所慕韓伯休。
涉世更百難，得交多勝流。
當時回俗駕，喘汗困萬牛。
晚看故曹耦，半逝半乃侯。
侯者朱其輪，逝者卧荒丘。
荒丘不足悲，朱輪或可羞。
翻然乃自悟，庶幾桑榆收。
朋儕競挽止，一往只掉頭。
我豈築室愚，喋喋于道謀。
向來漢上行，懸知計未優。
重念佛祖心，獨往恐不酬。
細看叢林敝，百孔如破裘。
出有造請惡，入懷薪米憂。
雖云學道輩，坦途多不由。
我欲獨挽之，難哉推陸舟。
歸來擁白雲，草茅有前修。
誓不出山去，三更林莽秋。
寄聲二三友，興來過我不。